KOMMISSIONENS FORORDNING (EF) Nr. 1273/2004
af 12. juli 2004
om udskydelse af fristen for såning af visse markafgrøder i bestemte områder i EF i produktionsåret 2004/05
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder (1), særlig artikel 9, og
ud fra følgende betragtninger:
(1)
I henhold til artikel 8, stk. 2, i forordning (EF) nr. 1251/1999 skal producenterne for at kunne opnå arealbetaling have sået frøene senest den 31. maj forud for høsten.
(2)
På grund af de særlige vejrforhold i år vil det i Italien, Spanien og i nogle områder i Finland, Frankrig, Portugal og Sverige ikke være muligt at overholde fristen for såning af visse afgrøder.
(3)
Under disse omstændigheder bør fristen for såning af visse afgrøder i produktionsåret 2004/05 udskydes.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Fristerne for såning i produktionsåret 2004/05 er fastsat i bilaget for de anførte afgrøder og regioner.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den gælder for arealbetalingerne i produktionsåret 2004/05.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 2004.